A)

Tuotetyypit: 1) Tietokone: Laite, joka suorittaa loogisia operaatioita ja käsittelee tietoa. Näissä vaatimuksissa tietokoneiksi katsotaan sekä kiinteät että kannettavat yksiköt, ja niihin kuuluvat pöytätietokoneet, integroidut pöytätietokoneet, kannettavat tietokoneet, pienen mittakaavan palvelimet, kevyet asiakaskoneet ja työasemat. Vaikka tietokoneiden on kyettävä käyttämään syöttölaitteita ja näyttöjä, tietokoneeseen ei tarvitse kuulua kyseisiä laitteita toimituksen yhteydessä. Tietokoneet koostuvat vähintään seuraavista osista: a) keskusyksikkö (CPU) operaatioiden suorittamista varten; Ellei laitteessa ole keskusyksikköä, sen on toimittava asiakasyhdyskäytävänä tietokonepalvelimelle, joka toimii keskusyksikkönä; b) tietojen syöttölaitteet, kuten näppäimistö, hiiri tai kosketuslevy; ja c) sisäänrakennettu näyttöruutu ja/tai mahdollisuus tukea ulkoista näyttöruutua tietojen näyttämistä varten. 2) Pöytätietokone: Tietokone, jonka pääasiallinen yksikkö on suunniteltu sijoitettavaksi pysyvästi tiettyyn paikkaan, kuten pöydälle tai lattialle. Pöytätietokoneita ei ole suunniteltu mukana kannettaviksi, ja niissä käytetään ulkoista tietokonenäyttöä, näppäimistöä ja hiirtä. Pöytätietokoneet on suunniteltu monenlaisia koti- ja toimistosovelluksia varten, mukaan lukien myyntipistesovellukset. a) Integroitu pöytätietokone: Pöytätietokone, jossa tietokonelaitteisto ja näyttö on sisäänrakennettu yhteen koteloon ja joka on liitetty vaihtovirtasähköverkkoon yhdellä kaapelilla. Integroituja pöytätietokoneita on kahdenlaisia: 1) järjestelmä, jossa näyttö ja tietokone on fyysisesti yhdistetty yhteen yksikköön; tai 2) järjestelmä, joka on pakattu yhdeksi järjestelmäksi, jossa näyttö on erillinen mutta liitetty päärunkoon tasavirtajohdolla ja jossa sekä tietokone että näyttö saavat virtansa yhdestä virtalähteestä. Integroidut pöytätietokoneet ovat pöytätietokoneiden alalaji, joten ne on yleensä suunniteltu suorittamaan samanlaisia toimintoja kuin pöydällä pidettävät järjestelmät. 3) Kannettava tietokone: Tietokone, joka on erityisesti suunniteltu kannettavaksi ja käytettäväksi pitkiä aikoja sekä suoralla yhteydellä että ilman suoraa yhteyttä vaihtovirtalähteeseen. Kannettavissa tietokoneissa on sisäänrakennettu näyttöruutu, kiinteä mekaaninen näppäimistö (jossa käytetään todellisia, liikutettavissa olevia näppäimiä), ja osoitinlaite. Huomautus: Kannettavat tietokoneet on yleensä suunniteltu suorittamaan samanlaisia toimintoja kuin pöytätietokoneet, mukaan luettuina toiminnoiltaan pöytätietokoneissa käytettävien ohjelmistojen kaltaisten ohjelmistojen suorittaminen. Näiden vaatimusten soveltamiseksi kannettaviksi tietokoneiksi katsotaan mallit, joissa on kosketusnäyttö. a) Kannettava kevyt asiakaskone: Kevyen tietokoneen määritelmän mukainen tietokone, joka on erityisesti suunniteltu kannettavaksi ja joka on myös kannettavan tietokoneen määritelmän mukainen. Näiden vaatimusten soveltamiseksi näiden tuotteiden katsotaan olevan kannettavia tietokoneita. b) Kannettava two-in-one-tietokone: Tietokone, joka muistuttaa suljettavalla kannella varustettua kannettavaa tietokonetta mutta jossa on irrotettava näyttö, joka voi irrotettuna toimia erillisenä taulu- tai laattatietokoneena. Tuotteen näppäimistö- ja näyttöosat on toimitettava integroituna yksikkönä. Näiden vaatimusten soveltamiseksi kannettavia two-in-one-tietokoneita pidetään kannettavina tietokoneina eikä niihin sen vuoksi viitata erikseen. 4) Taulu-/laattatietokone: Tietokone, joka on suunniteltu kannettavaksi ja joka täyttää kaikki seuraavista vaatimuksista: a) tuote sisältää sisäänrakennetun näytön, jonka lävistäjä on vähintään 6,5 ja enintään 17,4 tuumaa; b) tuotteeseen ei ole sen toimituskokoonpanossa liitetty sisäänrakennettua kiinteää näppäimistöä; c) tuote sisältää kosketusnäytön, jonka kautta sitä pääasiassa käytetään; (näppäimistö valinnainen); d) sisältää langattoman verkkoyhteyden (esim. Wi-Fi, 3G), jonka avulla sitä pääasiassa käytetään; ja e) sisältää ladattavan akun, josta se pääasiallisesti saa virtansa (yhteys vaihtovirtalähteeseen akun lataamista varten, ei pääasiassa virran tuottamiseksi itse laitteelle). 5) Kannettava all-in-one-tietokone: tietojen käsittelylaite, joka on tarkoitettu kannettavaksi rajallisessa määrin ja joka täyttää kaikki seuraavista vaatimuksista: a) tuote sisältää sisäänrakennetun näytön, jonka lävistäjä on vähintään 17,4 tuumaa; b) tuotteen fyysiseen koteloon ei ole sen toimituskokoonpanossa sisäänrakennettu näppäimistöä; c) tuote sisältää kosketusnäytön, jonka kautta sitä pääasiassa käytetään; (näppäimistö valinnainen); d) tuote sisältää langattoman verkkoyhteyden (esim. Wi-Fi, 3G); ja e) tuote sisältää akun, mutta sen on tarkoitus saada virtansa pääasiassa vaihtovirtalähteestä. 6) Sähköinen lukulaite: Laite, joka on suunniteltu näyttämään ja kuluttamaan staattisia kuvia. Näytössä on alhainen virkistystaajuus sekä bistabiilileista materiaaleista valmistettu näyttö, jossa ei tarvita energiaa näkyvän kuvan ylläpitämiseen vaan ainoastaan kuvan muuttamiseen. 7) Pienen mittakaavan palvelin: Tietokone, jossa yleensä käytetään pöytätietokoneen osia pöytätietokoneen muotoisena mutta joka on suunniteltu ensisijaisesti toimimaan muiden tietokoneiden isäntänä. Pienen mittakaavan palvelimet on suunniteltu tarjoamaan esimerkiksi verkkoinfrastruktuuripalveluja (esimerkiksi arkistointi) ja tietojen/median tallennustilaa. Näitä tuotteita ei ole suunniteltu käsittelemään tietoja muita järjestelmiä varten tai toimimaan www-palvelimina laitteen pääasiallisena käyttötarkoituksena. Pienen mittakaavan palvelimella on seuraavat ominaisuudet: a) se on suunniteltu jalustalle, torniin tai muuhun muotoon, joka on samanlainen kuin pöytätietokoneilla, siten että kaikki tietojenkäsittely, tallennus ja verkkoliitännät sijaitsevat yhdessä kotelossa/tuotteessa; b) se on suunniteltu toimimaan 24 tuntia vuorokaudessa seitsemänä päivänä viikossa ja siinä esiintyy mahdollisimman vähän ennakoimattomia käytön keskeytyksiä (ei enempää kuin joitakin tunteja vuodessa); c) se kykenee toimimaan monen samanaikaisen käyttäjän ympäristössä palvellen useita käyttäjiä verkkoon kytkettyjen asiakasyksiköiden kautta; ja d) se on suunniteltu alan teollisuuden hyväksymälle käyttöjärjestelmälle kotikäyttöön tarkoitetuille tai edullisille palvelinsovelluksille (esimerkiksi Windows Home Server, Mac OS X Server, Linux, UNIX ja Solaris). 8) Kevyt asiakaspääte: Riippumattomasti virran saava tietokone, jonka ensisijaiset toiminnot edellyttävät yhteyttä etätietojenkäsittelyresursseihin (tietokonepalvelin, etätyöasema). Keskeiset toiminnot (esimerkiksi ohjelmien suorittaminen, tietojen tallentaminen, vuorovaikutus muiden internetresurssien kanssa jne.) tapahtuu etätietojenkäsittelyresursseja käyttäen. Tämän erittelyn kattamat kevyet asiakaspäätteet 1) rajoittuvat laitteisiin, joissa ei ole pyörivää tallennusvälinettä tietokoneen kiinteänä osana, ja 2) on suunniteltu käytettäväksi pysyvästi tietyssä paikassa (esim. pöydällä) eikä kannettavaksi. a) Integroitu kevyt asiakaspääte: Kevyt asiakaspääte, jossa tietokonelaitteisto ja näyttö on liitetty vaihtovirtasähköverkkoon yhdellä kaapelilla. Integroituja kevyitä asiakaspäätteitä on kahdenlaisia: 1) järjestelmä, jossa näyttö ja tietokone on fyysisesti yhdistetty yhteen yksikköön; tai 2) järjestelmä, joka on pakattu yhdeksi järjestelmäksi, jossa näyttö on erillinen mutta liitetty päärunkoon tasavirtajohdolla ja jossa sekä tietokone että näyttö saavat virtansa yhdestä virtalähteestä. Integroidut kevyet asiakaspäätteet ovat kevyiden asiakaskoneiden alalaji, joten ne on yleensä suunniteltu suorittamaan samanlaisia toimintoja kuin kevyet asiakaspäätteet. b) Ultrakevyt asiakaspääte: Tietokone, jossa on vähemmän paikallisia resursseja kuin tavanomaisessa kevyessä asiakaspäätteessä ja joka hiirien ja näppäimistön avulla lähettää raakaa tietoa etätietojenkäsittelyresurssillle ja saa siltä takaisin raakavideota. Ultrakevyet asiakaspäätteet eivät voi olla yhteydessä useisiin laitteisiin samanaikaisesti eivätkä käyttää etäikkunasovelluksia, koska laitteessa ei ole käyttäjälle näkyvää asiakaskäyttöjärjestelmää (esim. kiinteän ohjelmiston alla, käyttäjän ulottumattomissa). 9) Työasema: Korkean suorituskyvyn omaava yksittäiskäyttäjän tietokone, jota käytetään yleensä grafiikkaan, CAD-ohjelmiin, ohjelmistokehitykseen, taloudellisiin ja tieteellisiin sovelluksiin sekä muihin tietojenkäsittelytehoa vaativiin sovelluksiin. Näiden vaatimusten kattamat työasemat täyttävät seuraavat vaatimukset: a) laitetta markkinoidaan työasemana; b) laitteen keskimääräinen vikaväli (MTBF) on vähintään 15 000 tuntia joko Bellcore TR-NWT-000332-standardin (numero 6, 12/97) mukaisesti tai kerättyjen tietojen perusteella; ja c) laite tukee itsekorjaavaa koodia (ECC) ja/tai puskuroitua muistia. Lisäksi työaseman on täytettävä vähintään kolme seuraavista vaatimuksista: a) siinä on lisävirran tuki tehokasta grafiikkaa varten (eli PCI-E-väylää käyttävä 6-nastainen 12 voltin lisävirransyöttö); b) laite on johdotettu emolevyssä nopeammalle kuin 4x PCI-E-väylälle grafiikkakorttipaikan tai -paikkojen ja/tai PCI-X-tuen lisäksi; c) laite ei tue UMA-grafiikkaa (Uniform Memory Access); d) laitteessa on vähintään viisi PCI-, PCI-E- tai PCI-X-korttipaikkaa; e) laite kykenee tukemaan kahden tai useamman suorittimen moniprosessorijärjestelmää (tuettava fyysisesti erillisiä suoritinpaketteja tai -pistokkeita, joihin yhden moniydinsuorittimen tuki ei riitä); ja/tai f) laitteen ilmoitetaan olevan vaatimustenmukainen vähintään kahden itsenäisen ohjelmistoyrityksen (ISV) tuotesertifikaatin avulla; nämä sertifiointiprosessit voivat olla kesken, mutta ne on saatettava päätökseen kolmen kuukauden kuluessa ilmoituksesta.